Kommissionens beslutning

af 9. april 2003

om bemyndigelse af medlemsstaterne til at indrømme midlertidige undtagelser fra visse bestemmelser i Rådets direktiv 2000/29/EF for jordbærplanter (Fragaria L.) til udplantning, dog ikke frø, med oprindelse i Den Sydafrikanske Republik

(meddelt under nummer K(2003) 1185)

(2003/250/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), senest ændret ved Kommissionens direktiv 2003/22/EF(2), særlig artikel 15, stk. 1,

under henvisning til anmodning fra Frankrig, og

ud fra følgende betragtninger:

(1) Ifølge direktiv 2000/29/EF må jordbærplanter (Fragaria L.) til udplantning, dog ikke frø, med oprindelse i ikke-europæiske lande bortset fra Middelhavslandene, Australien, New Zealand, Canada og de kontinentale stater i USA principielt ikke importeres til EF. Direktivet tillader dog undtagelser fra denne regel, forudsat at der ikke er nogen risiko for spredning af skadegørere.

(2) Der er blevet tradition for, at en medlemsstat leverer planter af Fragaria L. til udplantning, dog ikke frø, til formering i Den Sydafrikanske Republik. Disse planter kan derefter reeksporteres til EF, hvor de udplantes til frugtproduktion.

(3) Ved Kommissionens beslutning 97/488/EF(3), 98/432/EF(4) og 1999/383/EF(5) blev der for begrænsede perioder givet bemyndigelse til på særlige betingelser at indrømme undtagelser fra visse bestemmelser i direktiv 2000/29/EF for jordbærplanter (Fragaria L.) til udplantning, dog ikke frø, med oprindelse i Den Sydafrikanske Republik.

(4) Omstændighederne for at indrømme disse undtagelser har ikke ændret sig, og der er ikke fremkommet nye oplysninger, som giver anledning til at revidere de særlige betingelser.

(5) Medlemsstaterne bør derfor bemyndiges til på særlige betingelser at indrømme undtagelser for begrænsede perioder.

(6) Bemyndigelsen til at indrømme undtagelser bør trækkes tilbage, hvis det konstateres, at de særlige betingelser i denne beslutning ikke er tilstrækkelige til at hindre, at der indslæbes skadegørere i EF, eller de ikke er blevet overholdt.

(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Medlemsstaterne bemyndiges til at indrømme undtagelser fra artikel 4, stk. 1, i direktiv 2000/29/EF, for så vidt angår forbuddet i direktivets bilag III, del A, punkt 18, for jordbærplanter (Fragaria L.) til udplantning, dog ikke frø, med oprindelse i Den Sydafrikanske Republik, i det følgende benævnt "planter".

Bemyndigelsen til at indrømme undtagelser som fastsat i stk. 1, i det følgende benævnt "bemyndigelsen", er ud over betingelserne i bilag I, II og IV til direktiv 2000/29/EF underkastet betingelserne i bilaget, og gælder kun for planter, der importeres til EF fra:

a) 1. juni 2003 til 30. september 2003

b) 1. juni 2004 til 30. september 2004

c) 1. juni 2005 til 30. september 2005

d) 1. juni 2006 til 30. september 2006.

Artikel 2

Inden den 30. november i importåret sender medlemsstaterne Kommissionen og de øvrige medlemsstater:

a) oplysninger om, hvor store mængder planter der er importeret i henhold til denne beslutning, og

b) en udførlig teknisk rapport om de officielle undersøgelser og prøver, der er nævnt i punkt 5 i bilaget.

Desuden sender de medlemsstater, hvor planterne udplantes efter importen, inden den 31. marts året efter importen Kommissionen og de øvrige medlemsstater en udførlig teknisk rapport om de officielle undersøgelser og prøver, der er nævnt i punkt 8 i bilaget.

Artikel 3

Medlemsstaterne underretter straks Kommissionen og de øvrige medlemsstater om alle forsendelser, de har importeret i henhold til denne beslutning, og som det er konstateret ikke er i overensstemmelse med denne beslutning.

Artikel 4

Denne beslutning er rettet til medlemsstaterne.

Udfærdiget i Bruxelles, den 9. april 2003.

På Kommissionens vegne

David Byrne

Medlem af Kommissionen

(1) EFT L 169 af 10.7.2000, s. 1.

(2) EUT L 78 af 25.3.2003, s. 10.

(3) EFT L 208 af 2.8.1997, s. 49.

(4) EFT L 192 af 8.7.1998, s. 16.

(5) EFT L 146 af 11.6.1999, s. 48.

BILAG

Særlige betingelser for jordbærplanter (Fragaria L.) til udplantning, dog ikke frø, med oprindelse i Den Sydafrikanske Republik, der er omfattet af undtagelserne i artikel 1 i denne beslutning

1. Planterne skal være bestemt til frugtproduktion i EF og

a) må kun være produceret af moderplanter, der er importeret fra en medlemsstat og certificeret i henhold til en certificeringsordning, som er godkendt i en medlemsstat

b) skal være dyrket på et areal, som

- ligger i Elliot-distriktet i North Eastern Cape Region

- ligger i et område, der er isoleret fra kommerciel jordbærproduktion

- ligger mindst 1 km fra den nærmeste afgrøde af jordbærplanter, som er bestemt til frugtproduktion eller produktion af udløbere, og som ikke opfylder betingelserne i denne beslutning

- ligger mindst 200 m fra alle andre planter af slægten Fragaria L., som ikke opfylder betingelserne i denne beslutning, og

- efter at den forrige afgrøde er fjernet, og inden planterne udplantes, enten er blevet officielt undersøgt efter passende metoder og konstateret fri for jordbårne skadegørere, herunder Globodera pallida (Stone) Behrens og Globodera rostochiensis (Wollenweber) Behrens, eller behandlet for at sikre, at det er fri for sådanne skadegørere

c) skal mindst tre gange i løbet af vækstperioden og igen inden eksport være officielt undersøgt af Den Sydafrikanske Republiks plantebeskyttelsesmyndighed for forekomst af de i del A i bilag I og II til direktiv 2000/29/EF nævnte skadegørere, navnlig

- Aphelenchoïdes besseyi Christie

- Arabis mosaic virus

- Colletotrichum acutatum Simmonds

- Globodera pallida (Stone) Behrens

- Globodera rostochiensis (Wollenweber) Behrens

- Naupactus leucoloma (Boheman)

- Strawberry crinkle virus

- Strawberry mild yellow edge virus

- Xiphinema americanum Cobb sensu lato (ikke-europæiske populationer)

og andre skadegørere, der vides ikke at forekomme i EF som f.eks.:

- Eremnus setulosus (Boheman)

- Heteronychus arator (Fabricius)

og ved alle undersøgelser fundet fri for sådanne skadegørere

d) skal forud for eksport:

- rystes fri for jord eller andet vækstmedium

- renses (dvs. befries for planteaffald) og være fri for blomster og frugter.

2. Planterne skal være ledsaget af et plantesundhedscertifikat, som er udstedt i Den Sydafrikanske Republik i henhold til artikel 7, stk. 1, og artikel 13, stk. 1, i direktiv 2000/29/EF på grundlag af den deri fastsatte undersøgelse.

I certifikatet anføres:

- i rubrikken "Frigørelse for skadegørere og/eller desinfektionsbehandling" nærmere oplysninger om den/de seneste behandling(er), der er blevet foretaget inden eksport

- under "Supplerende erklæring" angivelsen "Denne sending opfylder betingelserne i beslutning 2003/250/EF" og navnet på sorten og den certificeringsordning i medlemsstaten, efter hvilken moderplanterne er blevet certificeret.

3. Planterne skal importeres via indgangssteder, som den medlemsstat, hvor de er beliggende, og som gør brug af bemyndigelsen, udpeger.

Disse indgangssteder og navnet og adressen på det i direktiv 2000/29/EF omhandlede officielle organ, der er ansvarligt for de enkelte indgangssteder, skal meddeles Kommissionen af medlemsstaterne i tilstrækkeligt god tid forinden og skal efter anmodning herom meddeles andre medlemsstater.

Når importen til EF finder sted i en anden medlemsstat end den, der gør brug af bemyndigelsen, skal de officielle ansvarlige organer i importmedlemsstaten underrette og samarbejde med de officielle ansvarlige organer i de medlemsstater, der gør brug af bemyndigelsen, for at sikre, at denne beslutning overholdes.

4. Inden planterne importeres til EF, skal importøren officielt underrettes om betingelserne i punkt 1 til 6.

Importøren skal i tilstrækkelig god tid før importen give de officielle ansvarlige organer i importmedlemsstaten oplysning om følgende:

- materialetype

- plantemængde

- forventet dato for import til EF

- forventet EF-indgangssted

- navn på den ansvarlige, adresser og steder, hvor planterne skal oplagres under officiel kontrol, indtil resultaterne af de i punkt 5 nævnte undersøgelser foreligger, eller på de virksomheder, der er nævnt i punkt 6, hvor planterne skal udplantes efter at være blevet undersøgt og prøvet i henhold til punkt 5.

Importøren skal underrette de officielle ansvarlige organer om eventuelle ændringer af ovennævnte oplysninger, så snart de foreligger.

Den berørte medlemsstat underretter straks Kommissionen om ovennævnte oplysninger og eventuelle ændringer af dem.

Mindst to uger før planterne flyttes fra oplagringsstedet, skal importøren give det officielle ansvarlige organ meddelelse om de i punkt 6 nævnte virksomheder, hvor planterne skal udplantes.

5. De undersøgelser, herunder eventuelle prøver, der kræves i henhold til artikel 13 i direktiv 2000/29/EF og punkt 8 i bilaget til denne beslutning, skal foretages af de officielle ansvarlige organer i den medlemsstat, der gør brug af bemyndigelsen, og eventuelt i samarbejde med de officielle ansvarlige organer i den medlemsstat, hvor planterne skal udplantes.

Den eller de pågældende medlemsstater kontrollerer desuden for de skadegørere, der er nævnt i punkt 1, litra c), og undersøger eventuelt prøver. Hvert fund af sådanne skadegørere meddeles omgående Kommissionen. Der træffes foranstaltninger til at destruere skadegørerne og eventuelt de pågældende planter.

Uden at kontrollen i henhold til artikel 21, stk. 3, andet led, i direktiv 2000/29/EF derved tilsidesættes, træffer Kommissionen beslutning om, i hvilket omfang kontrollen i henhold til dette led skal integreres i kontrolprogrammet i henhold til direktivets artikel 21, stk. 5, tredje afsnit.

6. Planterne må kun udplantes i virksomheder, der er officielt registreret og godkendt med henblik på bemyndigelsen.

Den person, der har til hensigt at udplante planterne, skal på forhånd meddele de officielle ansvarlige organer i den medlemsstat, hvor virksomhederne er beliggende, navn og adresse på ejeren af virksomhederne.

Hvis udplantningsstedet er beliggende i en anden medlemsstat end den medlemsstat, der gør brug af bemyndigelsen, skal de officielle ansvarlige organer i den medlemsstat, der gør brug af bemyndigelsen, meddele de officielle ansvarlige organer i den medlemsstat, hvor planterne skal udplantes, navn og adresse på de virksomheder, hvor planterne skal udplantes. Oplysningerne skal gives ved modtagelsen af den forhåndsmeddelelse fra importøren, der er nævnt i punkt 4.

7. De officielle ansvarlige organer skal sørge for, at alle planter, der ikke udplantes i henhold til punkt 6, destrueres under deres kontrol.

Der skal føres register over antallet af destruerede planter, og Kommissionen skal efter anmodning have adgang til det.

8. I vækstperioden efter importen skal de officielle ansvarlige organer i den medlemsstat, hvor planterne er udplantet, på de rette tidspunkter kontrollere en passende del af planterne visuelt for skadegørere og tegn eller symptomer på skadegørere i de i punkt 6 nævnte virksomheder. På grundlag af en sådan visuel kontrol skal skadegørere, der har forårsaget sådanne tegn eller symptomer, identificeres ved en passende undersøgelsesprocedure. Planter, som ved disse undersøgelser eller prøver ikke er fundet fri for de i punkt 1, litra c), nævnte skadegørere, skal straks destrueres under de officielle ansvarlige organers kontrol. Kommissionen skal straks underrettes herom.